प्रतीकवाद: जन्म सरबन्धी परिस्थितियां-असल च प्रतीकवाद दा जन्म यथार्थवाद ते पारनेशनिज्म दे बरोध च होआ। इस अन्दोलन दा मुक्ख उद्धेश्य यथार्थवाद दे नंगे ते बेपर्दा चित्रण राहें कीती जाने आली अभिव्यक्ति गी रोकना हा की जे उस बेल्लै पारनेशनिज्म ते यर्थार्थवाद धारा दे अनुयायी इतहासक घटनाएं ते प्राकृतक विशें गी हूबहू रूप-रंगें च चित्तरने च लग्गे दे हे, जद् के कविता दियां बस्तुनिष्ठ, निराशापूर्ण, खतोल भरोचियां ते कल्पना बरोधी होने कारण कला-कृतियें दा मान मुल्ल स्पश्ट करने ते पाठकें श्रोताएं दा सोच-स्तर उबड़ा चुक्कने च नुक्सानदेह् साबत होआ करदियां हियां। इस सरबन्धा च फ्रांसी कवि मलार्मे दा गलाना ऐ जे पारनेशन कवि विशे-वस्तु गी उसदे यथार्थ रूपा च ग्रैह्ण करदे न ते उस्सै रूपा च साढ़े सामने पेश करी दिन्दे न ते इस चाल्ली उन्दी अभिव्यक्ति च रहस्यात्मक गुणें दी कमी हमेशां बनी रौह्न्दी ऐ। उन्दा मत ऐ जे रहस्यात्मक प्रवृत्ति इक नेहा भेत-भरोचा साधन-बसीला ऐ जिसकरी विशे-बस्तु गी समझने लेई जतन करना पौंदा ऐ, इस जतनै च लग्गे रौह्ने करी असेंगी वस्तु-विशेश बारै बल्लें-बल्लें विश्वास करने दा अद्भुत आनन्द प्राप्त होंदा ऐ, पर यथार्थवाद दी बत्ता च अभिव्यक्ति दे सैह्ज-स्पश्ट होने कारण ओह् आनन्द गुआची जन जन्दा ऐ। कविता दा आनन्द बी तां गै मिलदा ऐ जेल्लै असेंगी इस गल्ला पर सन्दोख बझोन लगदा ऐ जे अस उस (कविता) दी विशे-वस्तु गी थोह्ड़ा-थोह्ड़ा करियै, बल्लें-बल्लें आत्मसात करा करने आं ते उसदी आत्मा तगर पुज्जने दा जतन करा करने आं। स्पश्ट रूपा च कीती गेदी अभिव्यक्ति कन्नै 75 फीसदी रसानन्द ते मान मुल्ल नश्ट होई जन्दा ऐ। होर साढ़ी मानस चेतना गी बी उयै गल्ल खरी लगदी ऐ जो संकेतात्मक होंदी ऐ ते सातें-सकेतें राहें असेंगी सोह्गा करदी ऐ।